**R O M Â N I A** Proiect

**JUDEŢUL MUREŞ (nu produce efecte juridice) \***

**MUNICIPIUL TÂRGU MUREŞ**

**Direcția Fiscală Locală Târgu Mureș**

Nr. 69913 din 14.09.2022 Inițiator,

 PRIMAR,

 Soós Zoltán

**REFERAT DE APROBARE**

**a proiectului de hotărâre privind majorarea cu 300% a impozitului pe clădiri începând cu anul 2021, pentru apartamentele II, 1, 3, 4, 5, 6, 7 și 8 din clădirea situată în Târgu Mureș, str. Bolyai nr. 25, ca urmare a constatării stării tehnice de clădire neîngrijită**

Potrivit prevederilor art. 489 alin. (5) - (8) din Legea nr. 227/2015 privind Codul fiscal, cu modificările și completările ulterioare, ale art. 168 din H.G. nr. 1/2016 pentru aprobarea Normelor Metodologice de aplicare a Legii nr. 227/2015 privind Codul fiscal, cu modificările și completările ulterioare, consiliul local poate majora impozitul pe clădiri cu până la 500% pentru clădirile neîngrijite, situate în intravilan, identificate conform criteriilor de încadrare în categoria clădirilor neîngrijite stabilite prin hotărâre a consiliului local.

Potrivit alin. (8) hotărârile consiliului local prin care se stabilesc aceste clădiri au caracter individual.

Prin H.C.L. nr. 104/2019, privind impozitele și taxele locale pe anul 2020 și H.C.L. nr. 228/2020, privind impozitele și taxele locale pe anul 2021, s-a aprobat ca pentru anii 2020 și 2021, impozitul pe clădiri și teren se majorează cu pana la 500%, pentru clădirile și terenurile neîngrijite, situate în intravilan.

Conform procedurii aprobate prin Dispoziția Primarului Municipiului Târgu Mureș nr. 634/2019, privind aprobarea Procedurii de identificare şi încadrare pe criterii a clădirilor neîngrijite situate în intravilanul municipiului Târgu-Mureş, pentru care se va aplica impozitul majorat, în anul 2020 au fost identificate o serie de astfel de clădiri.

În vederea punerii în aplicare a procedurii mai sus menționate, au fost împuterniciți cu atribuții de control, angajați ai Direcției Poliției Locale a municipiului Târgu Mureș, care au efectuat inspecție pe teren și au identificat clădirile și terenurile neîngrijite, au efectuat fotografii, au identificat proprietarii, au completat Fișa de evaluare a aspectului clădirii/terenului, stabilind punctajul total, iar ulterior au emis somații proprietarilor.

După expirarea termenului acordat prin somație, Poliția Locală a întocmit o Notă de constatare care împreună cu fișa de evaluare a aspectului clădirii/terenului, somația, procesul verbal de conformitate în care s-a menționat gradul de îndeplinire a măsurilor dispuse prin somație, au fost înaintate cu Adresa nr.12973/18.11.2020 Direcției de impozite și taxe locale Târgu Mureș, pentru luarea măsurilor de majorare a impozitului pe clădirile neîngrijite cu procentele stabilite in fișele de evaluare.

Așa după cum se poate constata Notele de constatare au fost înaintate Direcție de impozite și taxe locale la sfârșitul anului 2020, în vederea majorării impozitelor pentru o serie de persoane fizice și juridice, care în cursul anului 2020 nu și-au reparat clădirile.

Prin Decizia nr. 14/14.07.2022 a Camerei de Conturi Mureș, s-a reținut că prin nestabilirea, neevidențierea și neîncasarea impozitului majorat datorat de locatari - persoane fizice și juridice, pentru clădirile și terenurile neîngrijite, situate în intravilanul municipiului Târgu Mureș, s-a creat un prejudiciu bugetului local în sumă de 47.184 leiși, totodată, în vederea remedierii deficiențelor s-a dispus ”*identificarea clădirilor și terenurilor neîngrijite existente pe raza unității administrativ teritoriale și aplicarea măsurilor de încasare în contul bugetului local a impozitului majorat aferent acestora, precum și obligațiile fiscale accesorii, actualizate la data încasării debitelor”*, cu termen de implementare 14.10.2022”***.***

Referitor la Decizia nr. 14/14.07.2022 a Camerei de Conturi Mureș trebuie făcute o serie de precizări, astfel:

Potrivit prevederilor art.136 alin. (1) din O.U.G. nr.57/2019 privind Codul administrativ cu modificările si completările ulterioare ”*Proiectele de hotărâri pot fi iniţiate de primar, de consilierii locali sau de cetăţeni*.”

 Așa după cum se poate constata textul de lege acordă posibilitatea primarului de a iniția o hotărâre de consiliu și nu-i stabilește o obligație în acest sens.

La inițierea unui proiect de hotărâre un primar responsabil trebuie să analizeze cu atenție toate aspectele care țin de comunitate și de cetățenii care trăiesc în respectiva comunitate și orice inițiativă pe care o are trebuie să aibă în vedere aspectele sociale și economice cu care se confruntă cetățenii.

Motivele pentru care la acel moment nu au fost inițiate proiecte de hotărâri care să prevadă majorări de impozite au fost total întemeiate, pentru că anul 2020 a fost anul în care a izbucnit pandemia, iar la nivelul întregii țări, pentru o perioadă, s-a instituit starea de urgență, apoi starea de alertă. Datorită restricțiilor impuse, multe societăți și-au diminuat sau chiar și-au încetat activitatea, multe persoane rămânând fără loc de muncă sau cu venituri mult diminuate.

Mai mult la nivelul municipiului Târgu Mureș în anii precedenți nu a existat o politică de refacere a fațadelor sau a clădirilor aflate în proprietatea publică, astfel că multe astfel de clădiri situate în vecinătatea clădirilor identificate de Poliția Locală, sunt într-o stare mult mai mare de deteriorare.

Având în vedere doar aceste argumente, s-a considerat că era cu totul inoportun ca la momentul respectiv să se inițieze astfel de hotărâri de majorări de impozite doar la anumite persoane.

Aplicarea unor majorări de impozit, în acel moment, doar la anumiți contribuabili și nu la toți cei aflați în aceeași situație ar fi născut o stare de nemulțumire la nivelul comunității.

În vederea ducerii la îndeplinire a recomandărilor făcute de organul de control se propune majorarea cu ­­­­­300% a impozitului pe clădiri începând cu anul 2021, pentru apartamentele II, 1, 3, 4, 5, 6, 7 și 8 din clădirea situată în Târgu Mureș, str. Bolyai, nr. 25.

Imobilul situat în Târgu Mureș, str. Bolyai, nr. 25, apartamentele II, 1, 3, 4, 5, 6, 7 și 8, se încadrează în categoria clădirilor neîngrijite, iar deficienţele nu au fost remediate de către proprietari în anul 2020.

**Director executiv,** Szövérfi Lászlo

 **\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ, cu modificările și completările ulterioare.**

 **PROIECT**

 **(**nu produce efecte juridice**)\***

**R O M Â N I A**

**JUDEŢUL MUREŞ**

**CONSILIUL LOCAL AL MUNICIPIULUI TÂRGU MUREŞ**

 **INIȚIATOR, PRIMAR,**

 **SOÓS ZOLTÁN**

**H O T Ă R Â R E A nr. \_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_ 2022**

privind majorarea cu 300% a impozitului pe clădiri începând cu anul 2021, pentru apartamentele II, 1, 3, 4, 5, 6, 7 și 8 din clădirea situată în municipiul Târgu Mureș, str. Bolyai,nr. 25,ca urmare a constatării stării tehnice de clădire neîngrijită

***Consiliul local al municipiului Târgu Mureş, întrunit în şedinţă ordinară de lucru,***

**Având în vedere:**

a) Referatul de aprobare nr. 69913 din 14.09.2022, iniţiat de Primar prin Direcţia Fiscală Locală Târgu Mureș, privind majorarea cu 300% a impozitului pe clădiri începând cu anul 2021, pentru apartamentele II, 1, 3, 4, 5, 6, 7 și 8 din clădirea situată în municipiul Târgu Mureș, str. Bolyai nr. 25, ca urmare a constatării stării tehnice de clădire neîngrijită;

b) Decizia nr**.** 14/14.07.2022 a Camerei de Conturi Mureș;

c) Raportul Comisiilor de specialitate din cadrul Consiliului local municipal Târgu Mureş;

**În conformitate cu prevederile :**

* Art. 489 alin. 5-8 din Legea nr. 227/2015 privind codul fiscal, cu modificările și completările ulterioare;
* Pct. 168 din Hotărârea Guvernului nr. 1/2016 pentru aprobarea Normelor metodologice de aplicare a Legii nr. 227/2015 privind Codul fiscal, cu modificările și completările ulterioare;
* Hotărârii Consiliului Local Municipal Târgu Mureș nr. 4/31.01.2019, privind aprobarea criteriilor de încadrare în categoria clădirilor neîngrijite, a clădirilor situate în intravilanul municipiului Târgu Mureș, pentru care se va aplica impozit majorat;
* Hotărârii Consiliului Local Municipal Târgu Mureș nr. 104/2019, privind impozitele și taxele locale pe anul 2020;
* Hotărârii Consiliului Local Municipal Târgu Mureș nr. 228/2020, privind impozitele și taxele locale pe anul 2021;
* Dispoziției Primarului nr. 634/21.02.2019 privind aprobarea Procedurii de identificare și încadrare pe criterii a clădirilor neîngrijite situate în intravilanul municipiului Târgu Mureș, pentru care se va aplica impozit majorat;
* Legii nr. 52/2003 privind transparenţa decizională în administraţia publică, republicată;
* Art. 87 alin. (3), art. 129 alin.(1), alin. (4) lit. ”c”, alin. (7) lit. ”k”, alin. (14), art.196, alin.(1), lit. „a” şi ale art. 243, alin. (1), lit. „a” din OUG nr. 57/2019 privind Codul administrativ;

**H o t ă r ă ş t e** :

**Art. 1.** Se aprobă majorarea cu 300% a impozitului pe clădire începând cu anul 2021, pentru apartamentele II, 1, 3, 4, 5, 6, 7 și 8 din clădirea situată în municipiul Târgu Mureș, str. Bolyai,nr. 25, ca urmare a constatării stării tehnice de clădire neîngrijită, aparținând proprietarilor identificați în Anexa care face parte integrantă din prezenta hotărâre.

**Art. 2.** Cu aducerea la îndeplinire a prevederilor prezentei Hotărâri se încredinţează Direcția Fiscală Locală Târgu Mureș.

**Art. 3.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3 alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

 **Viză de legalitate**

 **Secretarul general al Municipiului Târgu Mureş,**

 **Bâta Anca Voichița**

\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ